Псэм щыщ IыхьэкIэ къыддогуашэ
КъБР-м и цIыхубэ художник, Аккизовэ Сиярэ и ныбжьыр илъэс бжыгъэ дахэ зэрырикъуам и щIыхькIэ абы и лэжьыгъэхэм я гъэлъэгъуэныгъэ СурэтыщI гъуазджэмкIэ музейм утыку къыщрахьащ. Абы и унафэщI Жантудуевэ Елизаветэ зэIущIэр къызэIуихыу щIызэхуэсам псалъэ гуапэхэр хужиIа иужь, япэу микрофоныр иратащ КъБР-м щэнхабзэмкIэ и министрым и къуэдзэ Карчаевэ Аминэ.
— Лэжьыгъэу 40-м щIигъу фIэлъщ музейм и пэшищми, дэтхэнэ зыми деж укъыщыувыIэурэ дакъикъэ бжыгъэкIэ убгъэдэтыфынущ дунейр пщыгъупщауэ, — жиIащ абы.
КъБР-м и СурэтыщIхэм я зэгухьэныгъэм и тхьэмадэ Темыркъан Геннадий и хъуэхъу псалъэхэм щIыгъуу къеджащ зи унафэщI IуэхущIапIэм къыбгъэдэкI щIыхь тхылъым итхэм, УФ-м и Художникхэм я союзым и секретариатымрэ ди республикэм и цIыхубэ сурэтыщI КIыщ Мухьэдинрэ къагъэхьахэм.
Аккизовэ Сиярэ и творчествэр ар къыщалъхуа Дагъыстэн Республикэм зэрыщащIэр, а щIыналъэм илъэс куэд щIауэ щымыпсэуми, и «цIыху цIыкIуу» къызэрынар, фIыуэ къызэралъагъур жаIащ Дагъыстэным и лIыкIуэу зэпымыууэ КъБР-м щыIэ Шамсиев Нариманрэ абы и япэ къуэдзэ Сурайханов Ибрэхьимрэ.
Ди сурэтыщIхэм я зэгухьэныгъэм жэуап зыхь и секретарь Сындыку Нелли сыт щыгъуи хуэдэу дахэу, купщIафIэу къэпсэлъащ. Псом нэхърэ нэхъыщхьэу абы къыхигъэщащ тлъагъу лэжьыгъэ псори Сиярэ и мастерскойм зэрыщихъумэр, ахэр Iисраф мыхъу щIыкIэ музейм и гъэтIылъыгъэхэм хагъэхьатэмэ зэрынэхъыфIыр.
Хъуэхъуми щытхъуми ущIыщысхьын щыIэкъым къэзылэжьым папщIэ. Арат псэлъапIэр хуит зыхуащIхэм ягуми я псэми къабгъэдэкIыу Сиярэ зыщIыхуагъазэр, и зэчийр, и зэпIэзэрытыгъэмрэ цIыхуфIагъымрэ дэтхэнэ зыми къыщIыхигъэщыр. Апхуэдэу гъэлъэгъуэныгъэр къыщызэIуахым къэпсэлъащ КъБР-м и Парламентым и лIыкIуэ Хьэщхъуэжь Татьянэ, щэнхабзэмкIэ министру илъэс куэдкIэ лэжьа нэхъыжьыфI Ефэнды Джылахъстэн, ЦIыхубзхэм я Налшык къалэ зэгухьэныгъэм и гуащэ Дыджэш Лидэ сымэ. И анэми езыми къабгъэдэкIыу псоми фIыщIэ яхуищIащ Сиярэ ипхъу Имарэ.
Нэр топлъызэ Аккизовэ Сиярэ и IэдакъэщIэкIхэм. Плъыфэхэр екIуу зэрызэхилъхьэм, гъащIэм къыпих нэжэгужагъэмрэ абыхэм языныкъуэхэм деж къадэкIуэ нэщхъеягъуэмрэ щызэхэухуэна лэжьыгъэхэм къапкърыкIыр абдеж къыщыувыIэркъым. Ахэр нэхум, хуабэм я къежьапIэщ, нэрылъагъум деж къыщымынэу, псэм зыхищIэ дахагъэкIи къулейщ. Сурэтхэм я фIэщыгъэхэм къагъэлъагъуэ абыхэм къыщыIэта гупсысэр зэрыгъунапкъэншэр: «Танэ гъуэжь», «ЩIэдзапIэ», «Сонетхэр», «Элегие», «Пщэдджыжь», «ДжэгукIэ», «Хъыринэ», «ЛъэкъуампIэхэр», «ХъыбарыщIэ», «Бдзэжьеишхуэ», «Щхьэгъубжэ»…
ЗэIущIэм и кIэухыу Аккизовэ Сиярэ и махуэр къыдэзыгъэлъэпIахэм ехъуэхъуащ, къыщалъхуа республикэмрэ псэупIэ хуэхъуа щIыналъэмрэ я цIыхубэм щхьэкIэ зэрылажьэр къыхигъэщащ.
ИСТЭПАН Залинэ.
